Šudík, Tomáš, poslanec NR SR (2022-05-10):
Vážený pán predsedajúci, vážené kolegyne, vážení kolegovia, v súčasnosti už nikto nemôže spochybňovať, kto je agresor a kto je obeťou. Ale každý z nás si môže vybrať, či bude na strane agresora, alebo na strane obete. Ja som presvedčený o tom, že politici, ale aj občania, ktorí v súčasnosti velebia Rusko či Vladimíra Putina, by v roku 1939 rovnako velebili Adolfa Hitlera. Očividne našim proruským politikom, ale aj ich súkmeňovcom a podporovateľom nevadí, že zrádzajú Slovensko, že zrádzajú svoju domovinu, a akceptujú to, že ruskí vojaci pod vedením Vladimíra Putina denne znásilňujú a zabíjajú desiatky, ba stovky žien, ktoré v svojej krajine chceli slobodne žiť, ale, bohužiaľ, nemôžu. A akceptujú to všetko, čo sa v tejto krajine robí. Ale Slováci po vzore SNP ukázali, že vedia aj pomáhať a že vedia bojovať proti fašistom. Vieme pomáhať materiálne, ale aj vojensky. Pripomínam, že vojensky ide hlavne o obranné systémy a zbrane, aby títo Ukrajinci mohli chrániť svoje polovičky, svoj majetok, svoju pôdu, svoje domy či svojich zvieracích miláčikov. Robia podľa mňa len to, čo by robil aj každý z nás Slovák, ak by nás napadol nejaký okupant, ktorý by chcel zobrať niečo naše. Nerobia nič zlé a my im v tom musíme pomáhať. Sám ako človek z východného Slovenska vidím, čo spôsobuje tá ruská agresia na občanoch. Sám som dokonca prichýlil aj ukrajinskú rodinu, ktorú v roku 2014 prvýkrát zbombardovali v Donbase a za lepším životom utiekli do Kyjeva. Si povedali, väčšie mesto a náš život bude možno o niečo krajší. No, nuž nevydalo. V roku 2021 (2022, pozn. red.) sa ruský agresor rozhodol, že pôjde ďalej a zaútočil na Kyjev. Druhýkrát tejto rodine zničil všetko, všetko, čo táto rodina mala. Prišli druhýkrát o strechu nad hlavou. Deti prišli o všetky svoje hračky a prišli aj o množstvo svojich priateľov, čo je veľmi smutné. Aj napriek tomu, že vidíme toľko utrpenia a toľko smútku, vidíme hlavne našich kolegov z opozície, ktorí tlieskajú tomuto šialenému Putinovému režimu a tomu, čo stvára na Ukrajine. Toto je realita 21. storočia, že sa nájdu ľudia, ktorí to akceptujú, tlieskajú a podporujú. Zároveň ma ale aj veľmi mrzí, že množstvo Sloveniek a Slovákov podľahlo ruskej propagande, ale aj ľuďom, ktorí túto ruskú propagandu šíria ďalej. Obviňujú Ukrajincov z toho, že žijú z našich financií, z našich daní a nepomáhame Slovákom, ale pomáhame Ukrajincom. Nuž pravda je taká, že tá všetka pomoc, ktorá pre našich ukrajinských priateľov ide, sú to peniaze z eu-ro-fon-dov, ktoré by sme inak vrátili naspäť do Európskej únie a tým pádom tieto peniaze sú využívané aj ako rôzne platy, mzdy alebo refundácia nájmu aj pre slovenské rodiny. Teda my vlastne v rámci tejto pomoci, ktorú Ukrajine dávame, pomáhame aj slovenským domácnostiam, slovenským podnikateľom a tak ďalej a tak ďalej. My jednoducho tie peniaze vraciame naspäť do slovenskej ekonomiky, ktoré neskôr skončia aj v štátnom rozpočte. Takže neverme hoaxom a tejto proruskej propagande, že my z našich financií pomáhame. Práveže ešte tie peniaze idú naspäť do nášho štátneho rozpočtu a z vašich daní na pomoc Ukrajincom nejde nič zo štátneho, len ak pomáhate vy samostatne. Áno, každého v súčasnosti trápi na Slovensku enormný nárast cien energií, cien potravín, ale aj pohonných hmôt. Bohužiaľ, všetky krízy, ktoré vo svete boli, priniesli extrémne nárasty cien. Niektoré krajiny v Európskej únii, ale aj vo svete sú na dané krízy pripravené lepšie a niektoré o niečo slabšie. Ale keď som si prednedávnom pozeral štatistiky, ktoré boli zverejnené na Eurostate, tak slovenské rodiny patria k tým, ktoré majú najmenšiu mieru finančných rezerv, a tým pádom tu krízu, samozrejme, neznášajú, nezvládajú teda. A povedzme si pravdu, kto je za to všetko zodpovedný? No predsa vláda SMER-u a HLAS-u, ktorá tu bola 12 rokov a nepripravili slovenský ľud na možné krízy. A o tom nesvedčí, že Šudík alebo že to povie Igor Matovič, alebo neviem kto. O tom svedčia dáta, ktoré sú zverejnené na oficiálnej stránke Eurostatu, že slovenské domácnosti majú najmenšie množstvo finančných rezerv. Takže toľko v krátkosti, priatelia, k danej kríze a plne podporujem uznesenie, ktoré sme spoločne s kolegami pripravili, ale aj, samozrejme, pozmeňujúci a doplňujúci návrh pani poslankyne Zenanovej, ktorá taktiež chce pozastaviť spoluprácu s... v Skupine priateľstva s Ruskou federáciou a s Bieloruskom, kde Bielorusko participuje s Ruskom pri tomto hanebnom čine. Ďakujem.